text: # Ciéu-tiĕng-gŭng
  Ciéu-tiĕng-gŭng (照天君) sê Hók-ciŭ mìng-găng gé̤ṳng gì siŏh ciáh sìng. Ciā sìng gâe̤ng sṳ̀ng-chéu séng-ngiōng ô găng-guó.
  Ciéu-tiĕng-gŭng buōng-dā̤ sê Nàng-muòng-dău gâe̤ng Dà-dìng hó-gê̤ṳng gì nè̤ng gé̤ṳng gì sìng, sê Mìng-uŏk-gīng (閩越境) gì Buōng-gī Dâi-uòng. Ă-piéng Ciéng-cĕng sèng-âu, Nàng-muòng-dău Ó̤-muōi-háe̤ng (澳尾巷) hó-gê̤ṳng ô iā sâ̤ diè-giāng kă̤-giāng. Ô siŏh dèu kó̤ Bŏng-biĕng-chŏng (幫邊村) gì siŏh-bēng-diô, gĭng-guó diè-giāng gì dê-huŏng biĕng-dău ô sé dău sṳ̀ng-chéu, hŭ-uái diô mâ̤ bàng, giàng-iâ-diô gì nè̤ng iā sèu dâung cūi lā̤ céng sī. Ô siŏh buŏ, siŏh ciáh nè̤ng giàng gáu sṳ̀ng-chéu â-dā̤, săng-mŭk-siŏh-sì káng-giéng huōi-guŏng dàng lā̤ diô-méng iā guŏng, ī-hâiu buŏ buŏ dŭ sê săng ciŏng-uâng. Báh-sáng nêng-ùi sê sìng, găk chéu â kī siŏh ciáh kăng gé̤ṳng ĭ, hô̤ ciā sìng hô̤ lā̤ "Ciéu-tiĕng-gŭng", ī sìng-chiông kŭi-ngāng gì hī gĕ̤ng chék-nguŏk sĕk-gāu có̤ ĭ gì săng-nĭk. Ī-hâiu sṳ̀ng-chéu dŭ sĕng--kó̤, sìng-chiông ké̤ṳk buăng gáu hó-gê̤ṳng gì Ciék-lṳ̀ng-dìng (接龍亭) gié-sṳ̆k gé̤ṳng. Ciā Ciék-lṳ̀ng-dìng găk gĭng-dáng Dài-gĕ̤ng-kṳ̆ Dĕ̤ng-să̤-ò̤ (東西河) ò̤-gièng, diŏh Băh-mā Huă-huòng (白馬花園) ciā siēu-kṳ̆ gì piăng-âu, ĭ iâ sê Giū-áng Tái-săng gì Hàng-tàu-dòng.
  Gó ô siŏh cṳ̄ng gōng-huák, gōng ciā Ciéu-tiĕng-gŭng buōng-miàng Ciéu Tiĕng-cê̤ṳ (照天柱), 881 nièng găk Lièng-gŏng chók-sié, 16 huói găk Siók-hŭng-sê chók-gă, ī-hâiu ké̤ṳk Uòng Sīng-dĭ chiāng kó̤ có̤ Dĕ̤ng-muòng ngiê-dāu Bó̤-guók Cṳ̆-séng Sièng-iêng (報國資聖禪院) gì dŏng-gă. Ī-hâiu, Uòng Iòng-gĭng ù-dô̤ (無道), ĭ cāu kó̤ biĕk-dó̤i cīng-géu báh-sáng, có̤i-cṳ̆ng găk siŏh dău sṳ̀ng-chéu â-dā̤ dáik-dô̤ (得道). Báh-sáng gāng-siâ ĭ, kī miêu gé̤ṳng ĭ, gó̤ ĭ "Ciéu-tiĕng-gŭng". Găk Chŏng-săng-kṳ̆ Gŏ̤-gái-săng iâ ô siŏh ciáh Ciéu-tiĕng-gŭng gì cū-dâing, hô̤ lā̤ Nàng-tiĕng Ciéu-tiĕng-gŭng Dô̤-diòng.
  Gĭng-dáng có̤i chók-mièng gì Ciéu-tiĕng-gŭng miêu găk Céng-ăng-kṳ̆ Gĭng-giĕ-săng gì Nàng-tiĕng Ciéu-tiĕng-gŭng-gṳ̆ng.
  
title: Ciéu-tiĕng-gŭng
wikitext: {{twin|0}}
  '''Ciéu-tiĕng-gŭng''' (照天君) sê [[Hók-ciŭ]] mìng-găng gé̤ṳng gì siŏh ciáh [[sìng-mìng|sìng]]. Ciā sìng gâe̤ng [[Sṳ̀ng-chéu (Hók-ciŭ chê-chéu)|sṳ̀ng-chéu]] séng-ngiōng ô găng-guó.
  
  Ciéu-tiĕng-gŭng buōng-dā̤ sê [[Nàng-muòng-dău]] gâe̤ng [[Dà-dìng]] hó-gê̤ṳng gì nè̤ng gé̤ṳng gì sìng, sê Mìng-uŏk-gīng (閩越境) gì [[Buōng-gī Dâi-uòng]]. [[Ă-piéng Ciéng-cĕng]] sèng-âu, Nàng-muòng-dău Ó̤-muōi-háe̤ng (澳尾巷) hó-gê̤ṳng ô iā sâ̤ diè-giāng kă̤-giāng. Ô siŏh dèu kó̤ Bŏng-biĕng-chŏng (幫邊村) gì siŏh-bēng-diô, gĭng-guó diè-giāng gì dê-huŏng biĕng-dău ô sé dău sṳ̀ng-chéu, hŭ-uái diô mâ̤ bàng, giàng-iâ-diô gì nè̤ng iā sèu dâung cūi lā̤ céng sī. Ô siŏh buŏ, siŏh ciáh nè̤ng giàng gáu sṳ̀ng-chéu â-dā̤, săng-mŭk-siŏh-sì káng-giéng huōi-guŏng dàng lā̤ diô-méng iā guŏng, ī-hâiu buŏ buŏ dŭ sê săng ciŏng-uâng. Báh-sáng nêng-ùi sê sìng, găk chéu â kī siŏh ciáh kăng gé̤ṳng ĭ, hô̤ ciā sìng hô̤ lā̤ "Ciéu-tiĕng-gŭng", ī sìng-chiông [[kŭi-ngāng]] gì hī gĕ̤ng [[7 nguŏk 19 hô̤ (nùng-lĭk)|chék-nguŏk sĕk-gāu]] có̤ ĭ gì săng-nĭk. Ī-hâiu sṳ̀ng-chéu dŭ sĕng--kó̤, sìng-chiông ké̤ṳk buăng gáu hó-gê̤ṳng gì Ciék-lṳ̀ng-dìng (接龍亭) gié-sṳ̆k gé̤ṳng.<ref>{{cite book | title = 福建省志·民俗志 |author= 福建省地方志编纂委员会 |publisher=方志出版社|year=1997 |isbn=7-80122-199-0 | url = http://data.fjdsfzw.org.cn/2016-09-21/content_377.html }}</ref> Ciā Ciék-lṳ̀ng-dìng găk gĭng-dáng [[Dài-gĕ̤ng-kṳ̆]] [[Dĕ̤ng-să̤-ò̤]] (東西河) ò̤-gièng, diŏh Băh-mā Huă-huòng (白馬花園) ciā siēu-kṳ̆ gì piăng-âu, ĭ iâ sê [[Giū-áng Tái-săng]] gì [[Hàng-tàu-dòng]].
  
  Gó ô siŏh cṳ̄ng gōng-huák, gōng ciā Ciéu-tiĕng-gŭng buōng-miàng '''Ciéu Tiĕng-cê̤ṳ''' (照天柱), 881 nièng găk [[Lièng-gŏng]] chók-sié, 16 huói găk [[Cùng-séng-sê|Siók-hŭng-sê]] chók-gă, ī-hâiu ké̤ṳk [[Uòng Sīng-dĭ]] chiāng kó̤ có̤ [[Hók-ciŭ Dĕ̤ng-muòng|Dĕ̤ng-muòng]] ngiê-dāu Bó̤-guók Cṳ̆-séng Sièng-iêng (報國資聖禪院) gì dŏng-gă. Ī-hâiu, [[Uòng Iòng-gĭng]] ù-dô̤ (無道), ĭ cāu kó̤ biĕk-dó̤i cīng-géu báh-sáng, có̤i-cṳ̆ng găk siŏh dău sṳ̀ng-chéu â-dā̤ dáik-dô̤ (得道). Báh-sáng gāng-siâ ĭ, kī miêu gé̤ṳng ĭ, gó̤ ĭ "Ciéu-tiĕng-gŭng".<ref>{{Cite web|url=http://www.taijiang.gov.cn/xjwz/zjtj/tjgk/201707/t20170703_1184421.htm|title=接龙亭·接龙巷·接龙桥|author=福州日报|language=|publisher=福州市台江区人民政府办公室|date=2012-09-24|accessdate=2023-05-25|archive-date=2023-05-25|archive-url=https://web.archive.org/web/20230525020113/http://www.taijiang.gov.cn/xjwz/zjtj/tjgk/201707/t20170703_1184421.htm}}</ref><ref>{{Cite web|url=http://www.fzja.gov.cn/xjwz/zwgk/gzdt/xzjdt/202402/t20240222_4780297.htm|title=联话南天照天君宫！走近晋安乡土文化，领略茶园名胜风采！|author= |language=|publisher=福州市晋安区人民政府|date=2024-02-21|archive-date= |archive-url= }}</ref> Găk [[Chŏng-săng-kṳ̆]] [[Gŏ̤-gái-săng]] iâ ô siŏh ciáh Ciéu-tiĕng-gŭng gì cū-dâing, hô̤ lā̤ [[Gŏ̤-gái-săng Nàng-tiĕng Ciéu-tiĕng-gŭng Dô̤-diòng|Nàng-tiĕng Ciéu-tiĕng-gŭng Dô̤-diòng]].
  
  Gĭng-dáng có̤i chók-mièng gì Ciéu-tiĕng-gŭng miêu găk [[Céng-ăng-kṳ̆]] [[Gĭng-giĕ-săng]] gì [[Nàng-tiĕng Ciéu-tiĕng-gŭng-gṳ̆ng]].
  
  ==Chăng-kō̤==
  {{reflist}}
  
  [[Category:Dô̤-gáu]]